**О Б Р А З Л О Ж Е Њ Е**

1. УСТАВНИ ОСНОВ

Уставни основ за доношење Закона о потврђивању Секторског споразума између Владе Републике Србије и Европске комисије о механизмима примене финансијске помоћи Уније Републици Србији у оквиру Инструмента за претприступну помоћ у области подршке програма руралног развоја (ИПАРД III) (у даљем тексту: Секторски споразум) садржан је у одредби члана 99. став 1. тачка 4. Устава Републике Србије према којем Народна скупштина потврђује међународне уговоре када је законом предвиђена обавеза њиховог потврђивања.

2. РАЗЛОЗИ ЗА ПОТВРЂИВАЊЕ СЕКТОРСКОГ СПОРАЗУМА

Влада Републике Србије је Закључком 05 Број: 48-2523/2023-1 од 30. марта 2023. године утврдила Основу за закључивање Секторског споразума између Републике Владе Републике Србије и Европске комисије о механизмима примене финансијске помоћи Уније Републици Србији у оквиру Инструмента за претприступну помоћ у области подршке програма руралног развоја (ИПАРД III) и овластила проф. др Тању Мишчевић, министра за европске интеграције, да, у име Владе потпише предметни Секторски споразум. На основу овог овлашћења, Секторски споразум је потписан 3. априла 2023. године од стране овлашћеног представника Владе Републике Србије. У име Европске комисије, Секторски споразум је потписан 2. маја 2023. године од стране Генералног директора Директората за пољопривреду и рурални развој, Волфганга Буртшера.

Влада Републике Србије и Европска комисија су у децембру 2022. године потписале Оквирни споразум о финансијском партнерству којим се регулишу права и обавезе у вези са спровођењем финансијске помоћи Европске уније у оквиру Инструмента за претприступну помоћ (ИПА III) (у даљем тексту: Оквирни споразум). Одлуком Европске комисије број Ц(2022) 1537 од 9. марта 2022. године званично је усвојен ИПАРД III програм Републике Србије за период 2021 – 2027. године. ИПАРД III програм представља програмски документ на основу којег се користе финансијска средства Инструмента за претприступну помоћ (ИПА III) намењена области подршке руралног развоја. За период од 2021. до 2027. године Европска унија је определила износ од 288 милиона евра.

У циљу примене ИПАРД III програма, a у складу са чланом 9. Оквирног споразума у оквиру Инструмента за претприступну помоћ (ИПА III) и члана 5. Уредбе о спровођењу ИПА III усвојене од стране Европског парламента и Савета министара 15. септембра 2021. године, број 2021/1529, потребно је утврдити даља детаљна правила за примену и управљање програмом ИПАРД III у посебном секторском споразуму. Секторски споразум допуњује Оквирни споразум и прецизира делокруг споразума и усклађеност са другим споразумима, утврђује правила индиректног управљања, правила програмирања и спровођења програма, правила финансијског управљања као и структуру органа и активности везане за праћење, вредновање и извештавање у вези са ИПАРД III програмом. Саставни део Секторског споразума чине и Анекси споразума који додатно дефинишу основне функције система, оквир интерне контроле и процедуре, документе по субјектима који су потребни за подношење захтева за поверавање послова спровођења буџета, интензитет помоћи, стопе доприноса Уније и критеријуме прихватљивости корисника по мерама програма, изјаве о расходима и приходима.

У том смислу, Европска комисија je приремила Секторски споразум за Републику Србију којим се врши усклађивање са поменутим уребама и успоставља правни основ за коришћење средстава из ИПА III. Секторски споразум за ИПАРД III треба да буде ратификован од стране Народне скуштине Републике Србије.

Секторски споразум допуњује Оквирни споразум и прецизира делокруг споразума и усклађеност са другим споразумима, утврђује правила индиректног управљања, правила програмирања и спровођења програма, правила финансијског управљања као и структуру органа и активности везане за праћење, вредновање и извештавање у вези са ИПАРД III програмом. Саставни део Секторског споразума чине и Анекси споразума који додатно дефинишу основне функције система, оквир интерне контроле и процедуре, документе по субјектима који су потребни за подношење захтева за поверавање послова спровођења буџета, интензитет помоћи, стопе доприноса Уније и критеријуме прихватљивости корисника по мерама програма, изјаве о расходима и приходима.

3. ДА ЛИ СЕ МЕЂУНАРОДНИМ СПОРАЗУМОМ СТВАРАЈУ ФИНАНСИЈСКЕ ОБАВЕЗЕ У ЊЕГОВОМ ИЗВРШАВАЊУ

Секторски споразум допуњује Оквирни споразум и додатно утврђује правила за спровођење ИПАРД III програма у Републици Србији а при његовом извршавању нема финансијских обавеза за буџет Републике Србије.

4. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ ЗАКОНА

За реализацију овог Секторског споразума није потребно обезбедити средства у буџету Републике Србије. Износи националног суфинансирања који буду опредељени за спровођење ИПАРД III програма, биће благовремено формализовани одговарајућим финансијским споразумом којим се спроводи ИПАРД III програм и сходно томе планирани у буџету Републике Србије.

5. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се да се Закон о потврђивању Секторског споразума између Владе Републике Србије и Европске комисије о механизмима примене финансијске помоћи Уније Републици Србији у оквиру Инструмента за претприступну помоћ у области подршке програма руралног развоја (ИПАРД III) донесе по хитном поступку, у складу са чланом 167. пословника Народне скупштине („Службени гласник Републике Србије” број 20/12 – пречишћени текст). Наиме, овим законом испуњавају се међународне обавезе Републике Србије и врши се усклађивање са прописима Европске уније како је наведено у одељку 2. „Разлози за доношење закона”. Такође, наглашавамо посебно да се усвајањем Закона о потврђивању Секторског споразума, поред осталог, стварају и услови за примену већ одобрених мера из ИПАРД II Програма у ИПАРД III Програму и потписивање Финансијског споразума за ИПАРД III Програм којим се омогућава почетак спровођења бесповратне помоћи Републици Србији. У том смислу је од кључног значаја да Народна скупштина у најкраћем року ратификује предметни секторски споразум, како би се омогућило закључивање Финансијског споразума за ИПАРД III Програм.